《将筑南屋借功田家》
宋代·苏辙

先人敝庐寄西南，不归三纪今何堪。卜营菟裘阅岁三，西成黍豆馀石甔。

借功田家并钁杴，农事未起来不嫌。并遣浮客从丁男，芒鞋秃巾短后衫。

杵声登登骇闾阎，期我一月久不厌。我方穷困人所谙，有求不答心自甘。

一言见许不妄谈，饮汝信厚心怀惭。晨炊暮饷增醯盐，归时不碍田与蚕。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。